CELEX: 31981R1296
Language: el
Date: 1981-05-14
Title: Κανονισμός (ΕΟΚ) αριθ. 1296/81 τής Επιτροπής τής 14ης Μαΐου 1981 περί ειδικών μέτρων γιά τήν εφαρμογή στήν Ελλάδα ενεργειών αποστάξεως επιτραπέζιων οίνων, η οποία προβλέπεται στό άρθρο 15 τού κανονισμού (ΕΟΚ) αριθ. 337/79

Avis juridique important

|

31981R1296

Κανονισμός (ΕΟΚ) αριθ. 1296/81 τής Επιτροπής τής 14ης Μαΐου 1981 περί ειδικών μέτρων γιά τήν εφαρμογή στήν Ελλάδα ενεργειών αποστάξεως επιτραπέζιων οίνων, η οποία προβλέπεται στό άρθρο 15 τού κανονισμού (ΕΟΚ) αριθ. 337/79  

Επίσημη Εφημερίδα αριθ. L 129 της 15/05/1981 σ. 0054

***** ΚΑΝΟΝΙΣΜΟΣ (ΕΟΚ) αριθ. 1296/81 ΤΗΣ ΕΠΙΤΡΟΠΗΣ  της 14ης Μαΐου 1981  περί ειδικών μέτρων για την εφαρμογή στην Ελλάδα ενεργειών αποστάξεως επιτραπέζιων οίνων, η οποία προβλέπεται στο άρθρο 15 του κανονισμού (ΕΟΚ) αριθ. 337/79  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την πράξη προσχωρήσεως της Ελλάδος, και ιδίως το άρθρο 73,  Εκτιμώντας:  ότι, με σκοπό να επιτευχθεί ανάκαμψη της διαθέσεως στην αγορά επιτραπέζιων οίνων, σύμφωνα με το άρθρο 15 του κανονισμού (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3456/80 (2), προεβλήθη από τον κανονισμό (ΕΟΚ) αριθ. 1144/81 (3) απόσταξη από αυτούς τους οίνους·  ότι η μέγιστη ποσότητα επιτραπέζιων οίνων, που δύναται να αποσταχθεί από κάθε παραγωγό στα πλαίσια αυτού του μέτρου, καθορίστηκε στο 15 % της ολικής ποσότητας της παραγωγής του σε επιτραπέζιους οίνους κατά τη διάρκεια της περιόδου 1980/81· ότι αυτό το ποσοστό καθορίσθηκε αφού ελήφθησαν υπόψη κυρίως τα αναμενόμενα αποτελέσματα στο πλαίσιο άλλων μέτρων αποστάξεως που έχουν παρασχεθεί στους παραγωγούς από την αρχή της περιόδου ·  ότι η κατάσταση της αγοράς επιτραπέζιων οίνων στην Ελλάδα χαρακτηρίζεται από σημαντικά αποθέματα, τα οποία υφίστανται από την ημερομηνία της προσχωρήσεως και οφείλονται στη μέγιστη παραγωγή που πραγματοποιήθηκε κατά την περίοδο 1980/81, η οποία προστέθηκε στα αποθέματα της προηγούμενης περιόδου, η οποία χαρακτηρίζεται επίσης από πλεόνασμα παραγωγής· ότι μία ανάλογη κατάσταση η οποία υπήρχε στις άλλες αμπελοοινικές περιοχές εξυγιάνθηκε μερικώς με τα συμπληρωματικά μέτρα που ελήφθησαν δυνάμει του άρθρου 12 του κανονισμού (ΕΟΚ) αριθ. 337/79· ότι η διαφορά που προκύπτει μεταξύ της αγοράς επιτραπέζιων οίνων που παράγονται στην Ελλάδα και εκείνων άλλων περιοχών καθιστά αναγκαία τη θέσπιση ορισμένων μεταβατικών διατάξεων, προκειμένου να αντιμετωπισθούν οι σημαντικές δυσχέρειες που προκαλεί η διαφορά αυτού του είδους· ότι, υπ' αυτές τις συνθήκες, η εφαρμογή στους έλληνες παραγωγούς, μέσα στα πλαίσια της ενέργειας αποστάξεως που προβλέπεται από τον κανονισμό (ΕΟΚ) αριθ. 1144/81, του περιορισμού στο 15 % της ολικής παραγωγής κάθε παραγωγού της ποσότητας επιτραπέζιου οίνου, ο οποίος δύναται να αποσταχθεί, θα ήταν όχι μόνον ατελέσφορη για να επιτευχθεί ανάκαμψη της διαθέσεως, αλλά θα είχε και ως προβλεπόμενη συνέπεια την ανώμαλη αύξηση των αποθεμάτων στο τέλος της περιόδου 1980/81, που θα έφθαναν έτσι σε υπερβολικά επίπεδα· ότι, επομένως, είναι αναγκαίο να προβλεφθεί απόσταξη σύμφωνα με το άρθρο 15 του κανονισμού (ΕΟΚ) αριθ. 337/79 υπό προϋποθέσεις ευνοϊκότερες για την Ελλάδα από εκείνες που προβλέπονται για άλλες περιοχές της Κοινότητος·  ότι, για την επίτευξη αυτού του στόχου, πρέπει να γίνει παρέκκλιση από το άρθρο 15 παράγραφος 2 εδάφιο δεύτερο του κανονισμού (ΕΟΚ) αριθ. 337/79· ότι υπ' αυτές τις συνθήκες, είναι σκόπιμο να προβλεφθεί ότι, για την ελληνική παραγωγή, οι παραγωγοί μπορούν να προβούν στην απόσταξη, κατ' εφαρμογή του κανονισμού (ΕΟΚ) αριθ. 1144/81, μέχρι του 20 % της συνολικής ποσότητας της παραγωγής τους κατά την περίοδο 1980/81·  ότι τα μέτρα που προβλέπονται στον παρόντα κανονισμό είναι σύμφωνα προς τη γνώμη της Επιτροπής Διαχειρίσεως Οίνου,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Κατά παρέκκλιση από τις διατάξεις του άρθρου 15 παράγραφος 2 εδάφιο δεύτερο του κανονισμού (ΕΟΚ) αριθ. 337/79, το ποσοστό 15 % το προβλεπόμενο στο αρθρο 1 παράγραφος 2 του κανονισμού (ΕΟΚ) αριθ. 1144/81 αυξάνεται στο 20 % για την παραγωγή επιτραπέζιων οίνων που έχουν παραχθεί στην Ελλάδα.  Άρθρο 2  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Μαΐου 1981.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 14 Μαΐου 1981.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 54 της 5. 3. 1979, σ. 1.  (2) ΕΕ αριθ. L 360 της 31. 12. 1980, σ. 18.  (3) ΕΕ αριθ. L 120 της 1. 5. 1981, σ. 1.